Don Giovanni

**Don Giovanni** v origináli **Il dissoluto punito ossia il Don Giovanni** *(Potrestaný hriešnik alebo Don Giovanni)* je opera v dvoch dejstvách, ktorú v roku 1787 v Prahe zložil Wolfgang Amadeus Mozart na objednávku.
Námetom pre hlavnú postavu je legendárny Don Juan. 
Patrí medzi desať najhranejších opier. Obsahuje dramatické a nadprirodzené prvky. 

## Vznik a história opery
Objednávku na napísanie opery Don Giovanni dostal Mozart v Prahe.
Opera mala premiéru 29. októbra 1787 v Stavovskom divadle v Prahe, kde ju dirigoval samotný autor.
Sú dve verzie, kedy bola dokončená ouvertúra - predohra. Podľa jednej deň pred premiérou, podľa druhej v deň premiéry. Mozart zaznamenal dokončenie opery 28. októbra.

Mozart dohliadal aj na premiéru opery vo Viedni, ktorá bola 7. mája 1788. Pre túto produkciu napísal dve nové árie: pre Ottavia a Elvíru a duet medzi Leporellom a Zerlinou.

## Postavy a obsadenie

* *don Giovanni* - mladý roztopašník, šľachtic (barytón)
* *veliteľ (Il Commendatore)* - otec donny Anny, don Pedro (bas)
* *Leporello* - sluha dona Giovanniho (bas)
* *donna Anna* - dcéra dona Pedra, snúbenica dona Ottavia (soprán)
* *don Ottavio* - snúbenec donny Anny (tenor)
* *donna Elvíra* - vznešená šľachtičná z Burgosu, milenka dona Giovanniho, ktorú opustil (soprán)
* *Zerlina* - prostá, dedinská dievčina (soprán)
* *Masetto* - snúbenec Zerliny (bas)
* *Chorus* - dedinčania, sluhovia, muzikanti

## Inštrumenty
* Drevené dychové nástroje: 2 flauty, 2 hoboje, 2 klarinety a 2 fagoty
* Dychové nástroje: 2 lesné rohy, 2 trúbky, 3 trombóny
* Bicie nástroje: tympany
* Sláčikové nástroje: prvé husle, druhé husle, violy, violončelá, kontrabasy

## Obsah opery
Príbeh opery sa odohráva v Španielsku, v 17. storočí. Zhýralý, mladý, skazený šľachtic klame, zvádza, podvádza a neštíti sa žiadnych praktík, aby dosiahol, čo chce.

### 1. dejstvo

Don Giovanniho sluha Leporello čaká počas chladnej noci v záhrade, pred domom Commendatora na svojho pána a stráži. Pritom sa sťažuje na ťažký osud sluhu. Don Giovanni sa zatiaľ snaží v dome zviesť dcéru Commendatora hoci aj násilím. Náhle vybiehajú obaja z domu, don Giovanni sa snaží zostať ukrytý pod plášťom a donna Anna sa naopak pokúša odhaliť ho. Po krátkom čase jej príde Commendatore na pomoc a don Giovanni je prinútený na súboj, v ktorom Commendatora, teda dona Pedra zabije. Donna Anna medzitým odišla zavolať na pomoc svojho snúbenca dona Ottavia. Po návrate so snúbencom nachádzajú Commandatora mŕtveho. Donna Anna prinúti snúbenca prisahať pomstu donovi Giovannimu.

V ďalšej scéne don Giovanni pomýšľa, že si začne románik so ženou, ktorá na ulici spieva o tom, že ju opustil jej milý, sľubuje pomstu. Don Giovanni s ňou začne flirtovať a zistí, že muž, o ktorom donna Elvíra spievala je on. Prinúti Leporella čeliť donne Elvíre a sám utečie. Leporello sa snaží donnu Elvíru upokojiť, radí jej, že don Giovanni nie je hoden jej lásky, vymenúva ako trojciferné čísla, jeho obete po celej Európe: 640 v Taliansku, 321 v Nemecku, 100 vo Francúzsku, v Turecku 91 a až 1003 v Španielsku. Tieto úspechy má zaznačené v knihe, ktorú mu vedie Leporello a knihu jej pritom ukazuje. Donna Elvíra opäť sľubuje pomstu a obaja opúšťajú scénu.

Prichádzajú dedinčania S Masettom a Zerlinou, veselí, spievajú, tancujú, radujú sa. Zakrátko vchádza don Giovanni s Leporellom. Okamžite je uchvátený Zerlinou. Predstiera priateľstvo a ponúka svoj palác na svadobnú hostinu. Masetto aj hostia odídu, ale onedlho si Masetto uvedomí, že don Giovanni ostal so Zerlinou sám a nahnevá sa. Donna Elvíra preruší zvádzanie Zerliny. Na svadbu prídu aj zamaskovaní don Ottavio a donna Anna, ktorá v donovi Giovannim spozná vraha jej otca. Ale don Giovanni úspešne uniká.

### 2. dejstvo
Leporello sa vyhráža, že dona Giovanniho opustí. Ten sa ho snaží uzmieriť peniazmi. Pokúša sa zviesť slúžku donny Elvíry a za týmto zámerom si vymení s Leporellom kabát. Don Giovanni núti Leporella, aby predstieral, že je don Giovanni a zabával donnu Elvíru, čím urobí priestor donovi Giovannimu pre zvádzanie slúžky. To sa podarí, donna Elvíra vyjde na ulicu, Leporello stále predstierajúc, že je Giovanni ju odvádza preč. Než don Giovanni zvedie slúžku, prichádzajú Masetto a jeho spoločnosť so zámerom ho zabiť. Don Giovanni, stále hrá Leporella, prehlasuje, že tiež nenávidí dona Giovanniho a pridáva sa k davu. Don Giovanni sa prefíkane zbaví Masettových priateľov, vezme Masettovi zbraň, zbije ho s ňou a utečie. Prichádza Zerlina a utešuje dobitého Masetta. Leporello medzitým opúšťa donnu Elvíru. Prichádzajú don Ottavio a donna Anna utešiť ju. Zerlina a Masetto zbadajú Leporella, ktorý sa snaží prekĺznuť cez dvere a ujsť. Stále si myslia, že je to don Giovanni a podarí sa im ho chytiť. Obkolesia ho, vyhrážajú sa mu smrťou. Donna Elvíra sa ho snaží chrániť, stále presvedčená, že je to don Giovanni. Tvrdí, že je to jej manžel a prosí o súcit. Oni sú odhodlaní potrestať ho. Leporello vyzlieka kabát a odhaľuje svoju pravú identitu, prosí všetkých o odpustenie a keď zbadá príležitosť, utečie. Donna Elvíra je zúrivá pre zradu, ale súčasne stále cíti aj súcit.

Na cintoríne pod sochou Commendatore sa Leporello stretne s donom Giovannim a vraví mu v akom bol nebezpečí. Don Giovanni rozpráva, ako sa snažil zviesť v prestrojení za Leporella jeho priateľku. Leporella to neteší, vraví, že to mohla byť aj jeho žena, na čo sa don Giovanni začne smiať. Socha komtúra prehovorí a varuje dona Giovanniho, že jeho smiech nepretrvá do rána. Na donov Giovanniho príkaz číta Leporello nápis pod sochou: Čakám tu na svojho vraha, aby som sa mu pomstil. Sluha sa od strachu trasie, ale don Giovanni mu prikazuje, pozvať sochu na večeru. Vyhráža sa Leporellovi smrťou, ak to neurobí. Leporello urobí niekoľko pokusov, aby príkaz dona Giovanniho splnil, ale všetky neúspešne, ani jeden pokus nedokončí. Don Giovanni teda pozvanie dokončí a na prekvapenie socha prikývne hlavou na znak, že pozvanie prijala. Don Ottavio sa snaží presvedčiť donnu Annu aby sa za neho konečne vydala, ale ona tvrdí, že je to priskoro od otcovej smrti a uisťuje ho o svojej láske a vernosti. Leporello pripravuje luxusnú hostinu pre dona Giovanniho. Zjaví sa donna Elvíra a vraví, že už necíti hnev, len súcit a prosí dona Giovanniho aby zmenil svoj prostopašný život. Ten sa jej posmieva. Zranená a nahnevaná donna Elvíra sa vzdáva nádeje na nápravu donna Giovanniho a odchádza. O okamih neskôr je počuť donnu Elvíru kričať, prichádza naspäť a utečie do iných dverí. Don Giovanni posiela Leporella zistiť čo donnu Elvíru tak rozrušilo a vystrašilo. Sluha začne tiež kričať a uteká do izby. Socha sa zjavila tak ako sľúbila. Leporello je paralyzovaný strachom a na klopanie musí ísť otvoriť don Giovanni. Socha Commendatore spieva: "Don Giovanni! A cenar teco m'invitasti!" (po slovensky: Don Giovanni! Pozval si ma na večeru)) Ponúka donovi Giovannimu poslednú šancu na ľútosť a kajanie sa. Don Giovanni tvrdošijne odmieta. Zjavia sa démoni a don Giovanni s krikom prepadá pod zem peklu. Donna Anna, don Ottavio, donna Elvíra, Zerlina a Masetto prichádzajú hľadať dona Giovanniho a nájdu len pod stolom sa krčiaceho a vystrašeného Leporella. S uspokojením komentujú skazu hriešnika. Donna Elvíra odchádza do kláštora.

## Referencie

## Iné projekty

## Externé odkazy
* Libreto v origináli  
*  Anglický preklad libreta  

## Zdroj

Kategória:Opery